Хуан Рамон Хименес
Как, смърт, да се страхувам…

Превод от испански: Александър Муратов, Атанас Далчев, 1978

chitanka.info

Как, смърт, да се страхувам

от тебе? Та не се ли трудиш тук?

Не те ли гледам със очите си; не ми ли казваш,

че ти не знаеш нищо, че си празна

и несъзнателна? Със мене

не вкусваш ли ти всичко: слава,

самотност, немотия и любов?

Нима не ми понасяш, смърт,

живота всекидневен упорито?

Не те ли мъкна и не те ли водя,

о сляпа, като твой водач?

И не повтаряш ли с уста покорна

това, което искам ти да кажеш? Не търпиш ли,

робиньо, добрината, със която аз те принуждавам?

Какво ще кажеш ти, какво ще видиш, де ще идеш

без мене? Няма ли да бъда аз,

смърт, твоя смърт, която, смърт,

с уплаха трябва да следиш, да галиш, да скъпиш?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.